钦定古今图书集成/明伦汇编/官常典/第613卷 > 顾邵
## 钦定古今图书集成/明伦汇编/官常典/第613卷 > 顾邵

按《吴志顾雍传》：“雍长子邵，字孝则，博览书传，好乐人
伦，少与舅陆绩齐名，而陆逊、张敦、卜静等皆亚焉。自
州郡庶几及四方人士，往来相见，或言议而去，或结
厚而别，风声流闻，远近称之。权妻以策女。年二十七，
起家为豫章太守。下车祀先贤徐孺于之墓，优待其
后，禁其淫祠非礼之祭者。小吏姿质佳者，辄令就学”，
择其先进，擢置右职。举善以教，风化大行。初，钱塘丁
谞出于役伍，阳羡张秉生于庶民，乌程吾粲、云阳殷
礼起乎微贱，邵皆拔而友之，为立声誉。秉遭大丧，亲
为制服结绖。邵当之豫章，发在近路，值秉疾病，时送
者百数。邵辞宾客曰：“张仲节有疾苦，不能来别，恨不
见之，暂还与诀，诸君少时相待。”其留心下士，惟善所
在，皆此类也。谞至典军中郎，秉云阳太守，礼，零陵太
守，粲太子少傅。世以邵为知人。在郡五年，卒官。子谭、
承云。